18. schôdza NR SR - 7.deň - B. popoludní
Dátum: 2011-05-26
Poslanec: Jurinová, Erika (SaS)
Druh vystúpenia: Vystúpenie v rozprave

88. Vážený pán predsedajúci, vážený pán minister, kolegyne, kolegovia, zákon 447/2008 je dielom predchádzajúceho kabinetu. Jeho úlohou bolo dať dokopy všetky sociálne príspevky tak, že nastaviť akoby nový systém. To bola veľmi dobrá myšlienka. Ide o to, že vždy, keď sa vytvorí niečo nové, tak potrebuje určitý čas na čistenie, ladenie a neviem, čo všetko, a to sa proste práve deje. Novela, ktorá je predkladaná, zahŕňa veľa dobrých bodov, ktoré tento systém naozaj čistia. Vieme, ako prebiehal celý výbor, na ktorom sme sa, teda tí, čo sme sa zúčastnili, vieme, povedalo sa tam veľa na adresu všetkých skupín, ale dôležité je, že následne potom výbor, sme prejavili viacerí veľkú snahu riešiť problémy, ktoré sme tam počuli a ktoré sa naozaj zdali pálčivé. Využili sme dosť veľa času na rokovania, snažili sme sa naozaj pristúpiť ku všetkým požiadavkám zodpovedne. Avšak veľa z týchto pripomienok bolo finančne príliš náročných, ako napr. zrušenie ochrany príjmu. Štátnu pokladnicu by to stálo okolo 15 mil. navýšenie sumy pre opatrovateľov. Už len tá samotná skupina opatrovateľov zahŕňa okolo päťdesiatšesťtisíc ľudí, čo je nemalé číslo a rozdiel by predstavoval okolo 153 mil.. Rovnako navýšenie sumy na, alebo hodinovej sadzby pre osobnú asistenciu a rozšírenie cieľovej skupiny by stálo 15 mil. navyše. Takže vlastne summa summarum suma všetkých opatrení, ktoré požadovali jednotlivé združenia a zoskupenia, by vyšli kapitolu ministerstva okolo pol miliardy. Ale keďže sme sa snažili ozaj prísť aj na, alebo prisľúbili sme, že sa pokúsime vylepšiť veci, ktoré nebudú mať dopad na rozpočet, rozhodli sme sa predložiť vám pozmeňujúci návrh, ktorý rieši vlastne otázku sluchovo postihnutým osobám, kde sa snažíme vyhovieť úpravou osobnej asistencie, ktorá bude rozšírená o možnosť poberať osobnú asistenciu i na bežné sprostredkovanie komunikácie. A teda nielen na tlmočenie, lebo tá podmienka tlmočenia nie je tou hlavnou podmienkou na poberanie osobnej asistencie. To znamená, že po schválení tohto pozmeňováku budú môcť existovať paralelne akoby už zabehnutí asistenti, ktorí sú zžití so sluchovo postihnutým človekom a ich komunikácia už prebieha.A to znamená, že nebudú mať povinnosť absolvovať školenie, kurz, čo im teda prekážalo, niektorým, ale na druhej strane sama si myslím, že týmto sa istým spôsobom aj diskvalifikujú v nejakom, v nejakej ďalšej spolupráci s ich inštitúciami, keďže neprejavujú záujem o to dovzdelanie. Otvára sa tým téma aj samotného tlmočníctva, ktorú sama nepokladám za uzavretú, a bola by som veľmi rada, keby sa to nejak postupne začalo riešiť. Nie som zástanca toho, aby ozaj odborné tlmočenie zostalo medzi požiadavkami osobnej asistencie ako také. Proste, nech je naozaj tam, kde patrí, to znamená do tlmočníckej služby. Ale to je naozaj otázka do budúcna. Druhý bod pozmeňováku sa týka zrýchlenia procesu zjednotenia označovania vozidiel pre ťažko zdravotne postihnutých, pričom dnes existuje stav, kedy súbežne existuje dvojité alebo dvojaké označovanie vozidiel. Takže to sa snažíme napraviť skrátením tej prechodnej lehoty. Dovoľte mi teda, aby som prečítala na záver návrh poslanca Národnej rady Slovenskej republiky Eriky Jurinovej a Moniky Gibalovej na zmenu a doplnenie vládneho návrhu zákona, ktorým sa mení a dopĺňa zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov, v znení zákona č. 551/2010 Z. z. a ktorým sa mení a dopĺňajú niektoré zákony, tlač 282. K čl. I, prvý bod: "V 26. bode § 22 ods. 5 sa slová "v bode 13.6.a" nahrádzajú slovami "v bode 13.6., v bode 13.7.a"." Druhý bod. Za 89. bod sa vkladá nový 90. bod, ktorý znie: "90. V § 65 ods. 11 a 12 sa slová "do 31. decembra 2013" nahrádzajú slovami do "31. decembra 2012".". V tejto súvislosti sa vykoná prečíslovanie novelizačných bodov. Tretí bod. Za 94. bod sa vkladá nový 95. bod, ktorý znie: " 95. V prílohe č. 4 sa za bod 13.6. vkladá nový bod 13.7., ktorý znie: " 13.7. Sprostredkovanie komunikácie pre sluchovo postihnuté osoby a pre hluchoslepé osoby, čiarka." Doterajší bod 13.7 sa označuje ako bod 13.8. "." V tejto súvislosti sa vykoná prečíslovanie novelizačných bodov. Odôvodnenie: K bodu 1 - pri peňažnom príspevku na osobnú asistenciu sa navrhuje rozšíriť okruh činností, pri ktorých môžu rodinní príslušníci vykonávať osobnú asistenciu svojmu zdravotne ťažko postihnutému príbuznému aj o činnosť uvedenú v bode 3 tohto návrhu, ktorou je sprostredkovanie komunikácie pre sluchovo postihnuté osoby a pre hluchoslepé osoby. K bodu 2 - ide o úpravu urýchľujúcu proces zjednocovania označovania vozidiel prepravujúceho ťažko zdravotne postihnutú osobu alebo ťažko pohybovo postihnutú osobu odkázanú na individuálnu prepravu, tak aby sa od 31.12. 2012 používalo jednotné označenie motorových vozidiel. Zároveň sa v porovnaní s doterajšou úpravou skracuje doba z 31. 12. 2013 na 31.12. 2012, v ktorej príslušný orgán na základe žiadosti fyzickej osoby, ktorej v minulosti bolo vydané osobitné označenie vozidla, vyhotoví bezplatne parkovací preukaz, t. j. vymení osobitné označenie vozidla za parkovací preukaz bez vydávania rozhodnutia, prehodnocovania miery funkčnej poruchy a bez prehodnocovania odkázanosti na individuálnu prepravu. K bodu 3 - navrhuje sa rozšíriť zoznam činností na účely určenia rozsahu potrebnej osobnej asistencie o činnosť pri dorozumievaní, ktorou je sprostredkovanie komunikácie pre sluchovo postihnuté osoby a pre hluchoslepé osoby. Fyzické osoby, ktoré majú sluchové postihnutie alebo kombináciu sluchového a zrakového postihnutia, potrebujú pomoc pri komunikácii v každodennom živote. Pri úkonoch tlmočenia v úradnom styku, napr. u lekára, v banke, vybavovanie na úradoch, tlmočenie v rámci prednášok na vysokej škole, sa však naďalej vyžaduje, aby osobný asistent preukázal odbornú spôsobilosť vo forme tlmočenia, ktorými sú tlmočenie v posunkovej reči, artikulačné tlmočenie a taktilné tlmočenie. To bol celý pozmeňovák. Rada by som vás poprosila o jeho podporu. Ďakujem pekne.